text: - Tíðindi, mentan og ítróttur
text: #000000
text: Um eina góða viku skal alt avgerast í einum finaludysti.
text: #000002
text: Nú skal hvør dystur avgerast. Stendur á jøvnum eftir vanliga leiktíð, verður spælt í hálvan tíma aftrat. Stendur tá framvegis á jøvnum, skal dysturin avgerast við brotssspørkum. Vinnarin heldur fram, taparin fer til hús.
text: #000005
text: Seinnapartin bresta favorittarnir úr Brasil saman við Kroatia, sum var í finaluni í seinastu heimsmeistarakappingini í Russlandi í 2018.
text: #000006
text: Brasilska fótbóltslandsliðið hevur aftur hugtikið heimin við sínum tiltikna vakra og dárandi spæli. La jogo bonita - hitt vakra spælið - hevur verið í hásæti hjá teimum kanariugulu í flest øllum dystum í Katar. Framúrskarandi tekniski førleikin og estetiska stílmedvitið hjá hvørjum spælara stendur í góðum samsvari við landsins stoltu fótbóltstradisjónir.
text: #000007
text: Annað eyðkenni er spæligleðin. Eitt næstan barnsligt kæti spríkir undir ovastu fláini. Spælarunum fellir lætt og ómakaleyst at trína sambadansin eftir eitt vakurt mál. Tudo acaba em samaba. Soleiðis nevna teir alskin fyri kæti og karnevali, sum er nærskylt við teirra hugsan um fótbólt, sum eina vakra savnandi kraft.
text: #000008
text: Nærum hvørja ferð, at Brasil fær mál, savnast spælararnir í einum fagnaðardansi, mest átøkur macarena-dansi. Venjarin, 61 ára gamli Tite, smæðist heldur ikki at geva seg uppí ringin av dansandi spælarum við síðulinjuna, tá ið teir gulu fegnast um eitt mál. Men ikki øllum dáma henda brasilska nýsiðin. Tveir fyrrverandi spælarar, írin Roy Keane og skotin Graeme Sounness, geva ilt av, tí teir halda hetta vera ósømiligan, háðandi atburð móti mótstøðuliðnum.
text: #000009
text: Brasilski miðvallarspælarin, Lucas Paqueta, undrast á hesar atfinningar. - Okkara dansur er tekin um gleði, ikki vanvirðing. At háða mótpartin liggur okkum fjart. Tú kanst siga, at brasilskur fótbóltur er ítrótttur við einum brosi, sigur Paqueta. Liðfelagi hansara, Vinicius Junior, leggur aftrat, at káta og lætta huglagið, sum eyðkennir brasilska fólkið, endurspeglast í okkara spæligleði.
text: #000010
text: Stóra stjørnan hjá Brasil, Neymar, kann nú taka metið sum hann, ið hevur skotið fæest mál av øllum á brasilska landsliðnum. Neymar hevur skotið í alt 76 má fyri Brasil - eitt minni enn Pelé, sum eigur metið við 77 málum. Neymar spælir í dag sín 124 landsdyst - 82 ára gamli Pelé, ið segðist liggja fyri deyðanum, spældi í alt 92 landsdystir.
text: #000011
text: HM í fótbólti, HM tíðindi
text: #000012
text: Ein tann størsti í kroatisku søguni
text: #000013
text: Dystur okkara móti Brasil seinnapartin er ein av størstu dystum í søgu landsins, sigur kroatiski landsliðsvenjarin, Zlatko Dalic.
text: #000014
text: - Eg meti dystin javnt við HM-finaluna móti Fraklandi fyri fýra árum síðani. At spæla móti Brasil er ovurstór avbjóðing, men eisini stórur heiður, sigur kroatiski venjarin.
text: #000015
text: Tað er ikki yvir at dylja, at ítróttur og fótbóltur - kanska serliga fótbóltslandsliðið - hevur átt týðandi lut í strembanini at skilgreina ein kroatiskan tjóðskaparsamleika eftir at Jugsolavia gekk til grundar fyrst í 90-unum. Fyrrverandi kroatiski landsliðsspælarin, Slaven Bilic, sigur soleiðis: vit spæla ikki bara okkara vegna. Ei heldur bara fyri núverandi Kroatia. Vit spæla fyrst og fremst teimum til heiðurs, sum lótu lív í borrgarakrígnum í 90-unum - teimum, sum offraðu seg fyri, at Kroatia gjødist sjálvstøðugt. Tá Kroatia spælir, spæla vit í veruleikanum fyri einari heilari rørslu - einari frælsisrørslu, sigur Slaven Bilic.
text: #000016
text: Ein annar fyrrverandi kroatiskur landsliðsspælari, Zvonimir Boban, sigur: ongastaðni í heiminum hevur ítrótturin so sterkan tjóðarbyggjandi og samleikafremjandi týdning, sum í Kroatia.
text: #000017
text: Seinni fjórðingsfinaludysturin í dag verður ein klassiskari. Argentina móti Hollandi. Somu lond spældu HM-finaluna í 1978. Tá tryggjaði Mario Kempes við tveimum málum í finaluni í Buenos Aires Argentina sítt fyrsta HM-heiti við 3-1 sigri á Hollandi. Mong minnast helst eisini góða dystin í fjórðingsfinaluni í HM-endaspælinum í Fraklandi í 1998. Tá fekk Holland revansju. Dennis Bergkamp skeyt sigursmálið í 2-1 sigrinum.
text: #000018
text: Holland hevur sum einasta land verið í trimum HM-finalum uttan at vinna. Í 1974, 78 og 2010. Men lutfalsliga lítla Holland kann breggja sær av, at vera upphav til eina av fótbóltsins størstu kollveltingum. Í roynd og veru hevur Oranje, sum Holland góðsliga verður nevnt, havt so stóran týdning í fótbóltsins menningargongd, at hugsjónarmeenn sum Rinus Michels og aðrir landsmenn við honum í veruleikanum vóru teir, sum laðaðu grundina til tað, sum heilt nógv lið - bæði klubblið og landslið - í dag grunda sítt spæl á.
text: #000019
text: Hetta er sonevndi totalfótbólturin, sum mentist í 70-unum. Ajax Amsterdam og hollendska landsliðið við Michels á síðulinjuni og Johan Cruyff sum dirigenti á vølli lanseraðu hesa fótbóltsvekingina, sum grundað var á eitt smidligt, livandi og dárandi rørslumynstur á vøllinum.
text: #000020
text: Hevur Holland ikki vunnið HM-heitið enn, so spælir mótstøðuliðið - Argentina -fyri sínum triðja HM-sigri. Hin fyrsti var vunnin á heimavølli í 1978 í einum endaspæli, sum ikki var minni umstríttt enn endaspælið í Katar. Í 1978 ráddi hitt illa gitna hernaðarstýrið við tí eirindaleysa herovastanum Jorge Rafael Videla á odda í Argentina. Harðrenda stýrið fall eftir Falklandskríggið móti Bretlandi í 1982. Tað kendist tí argentinum sum søtur sigur, at Argentina ávegis HM-sigrinum í 1986 koppaði júst Onglandi í fjórðingsfinaluni í Meksiko við ógloymandi sigursmálinum hjá argentinska fótbóltsavgudinum Diego Maradona.
text: #000021
text: Í dag er Lionel Messi mæti fótbóltsúrmælingurin í Argentina. Ein annar fyrrverandi argentinskur stórspælari, Jorge Valdano, sum skeyt eitt av málunum í argentinska 3-1 finalusigrinum á Vesturtýsklandi í 1986, sigur í viðtali við bretsa fótbóltshøvundin Sid Lowe á The Guardian, at dámar tær ikki Messi, so dámar tær ikki fótbólt.
text: #000022
text: Valdano, sum í síni tíð spældi í Real Madrid, er spentur, um Argentina fer at vinna triðja HM-sigurin. - Eg haldi, at Argentina hevur funnið røttu vistskipanina, um eg so má siga. Tá ið eg sá argentinsku spælararnar stíga úr leikarabussinum, rann mær til hugs filmurin Oceans Eleven. Messi gekk fremstur, hinir hildu seg uttan um hann í einum trýhyrningsskapi. Tað hevur symbólskan týdning, og talar uttan orð um tað, sum Argentina er. Messi tykist vera í góðum samljóði við seg sjálvan. Tað er okkurt frígerandi, onkur linni at hóma í hansara andlitsbrái og medferð, tí havi eg ein varhuga av, at nú fer tað at eydnast honum at bera okkum øll til sigurs í Katar, sigur Jorge Valdano.
text: #000023
text: Fjórðingsfinaludystirnir í dag eru sum nevnt Kroatia og Brasil klokkan 15, og Holland-Argentina klokkan 19.
text: #000024
text: HM-tíðindi eru aftur í morgin.
text: #000026
text: Eftir høvuðstíðindasendingina á middegi, frætta vit nýggjastu tíðindini um endaspælið í heimsmeistara-kappingini í fótbólti fyri manslandslið. Suni Merkistein leggur til rættis.
text: #000027